林景思雪巢
作者：樓鑰
朝代：宋

paragraphs: 四時不皆雪，陸居本非巢。
高人興寄遠，表此一把茅。
吾非二祖可，夜立寒齊腰。
吾非鳥窠師，結廬真樹梢。
白日照我心，不以見睍消。
兩脚踏實地，風雨無漂摇。
作詩窮益工，寒瘦逼島郊。
落筆句驚人，不復尋推敲。
客至不問誰，淡若君子交。
直氣干霄上，下視鄙斗筲。
富貴頃刻花，誰能等幻泡。
附離如幕燕，自謂漆與膠。
先生閲世熟，兀坐山城坳。
春陽會有時，豈曰終繫匏。
錫山寄雄文，凜然豎髮毛。
我非敢言詩，爲君聊解嘲。